Høring: samarbejdsaftale om kommunikation, ledsagelse og praktisk hjælp

Som et bilag til sundhedsaftalerne indgik Region Syddanmark og kommunerne i regionen i 2014 en samarbejdsaftale om ledsagelse og praktisk hjælp ved sygehusbehandling.

Formålet med aftalen var at sikre, at borgere med betydeligt nedsat fysisk eller psykisk funktionsevne eller særlige sociale problemer efter behov fik den nødvendige assistance i forbindelse med behandling på sygehuset.

En konkret sag med uklarhed om fordeling af udgifter til socialpædagogisk bistand ved patientforløb på et sygehus gav anledning til at igangsætte en revision af samarbejdsaftalen med det sigte at give en klar beskrivelse af fordelingen af finansieringsansvaret mellem region og kommune. Endvidere var det en hovedopgave ved revisionen, at samarbejdsaftalen skulle afspejle aktuelle retningslinjer og tage højde for relevante erfaringer på området.

Det Administrative Kontaktforum godkendte den 27. januar 2017 igangsættelsen af revisionen, som er varetaget af en arbejdsgruppe under Følgegruppen for behandling og pleje. Arbejdsgruppen har udarbejdet et forslag til en revideret aftaletekst, tillige med en justeret standardkontrakt og en blanket, som udfyldes i forbindelse med afregningen (vedlagt)

Da hjælp til kommunikation ofte er en helt central del af, hvad borgerne i målgruppen har behov for i forbindelse med behandling på sygehuset, foreslår arbejdsgruppen, at samarbejdsaftalen fremover får titlen ”Samarbejdsaftale om hjælp til kommunikation, personlig hjælp samt ledsagelse i forbindelse med sygehusbehandling”. I arbejdsgruppens forslag til ny aftaletekst bruges begrebet ledsagelse endvidere som en samlebetegnelse for hjælp til kommunikation, personlig hjælp samt ledsagelse.

Følgegruppen for behandling og pleje godkendte oplæg til revideret samarbejdsaftale med tilhørende standardkontrakt og blanket den 23. august 2019. Det skal bemærkes, at revisionen af aftalen er af primært redaktionel karakter, samt en opdatering i forhold til gældende regler på området. Følgegruppen forelagde oplæg til aftalen for Det Administrative Kontaktforum med en enkelt tilretning af blanketten, som efterfølgende er tilføjet.

Det Administrative Kontaktforum besluttede den 19. september 2019, at de konkrete ændringer i aftalen skulle sendes i høring hos kommunerne og sygehusene i Syddanmark. De konkrete ændringer opsummeres i det følgende:

* Målgruppen præciseres, så det fremgår, den også omfatter patienter i psykiatrien og i nogle tilfælde børn.
* Ved akut opstået behandlingsbehov vurderer kommunen, om der er behov for ledsagelse, og betaler herfor frem til maksimalt fire timer efter ankomsten til sygehuset. Senest på dette tidspunkt skal sygehuset vurdere det videre behov og i givet fald overtage betalingen herefter.
* Ved planlagte behandlingsforløb vurderer sygehuset ledsagelsesbehovet og betaler for ledsagelse, som er en nødvendig forudsætning for, at behandling kan gennemføres.
* Hvis en borger som led i sit forløb på sygehuset skifter afdeling, overtager den nye afdeling den allerede indgåede aftale om ledsagelse ved fortsat behov.
* Kommunen har ansvaret for at sikre, at det relevante personale har de kompetencer, der skal til for at løse ledsagelsesopgaven

De konkrete ændringer i samarbejdsaftalen og de tilhørende bilag sendes til høring hos kommunerne via Fælleskommunalt Sundhedssekretariat med henblik på, at der her udarbejdes et samlet kommunalt høringssvar. Af hensyn til behandling af høringssvar i arbejdsgruppen og i Følgegruppen for behandling og pleje forud for sagens forelæggelse på mødet i Det Administrative Kontaktforum den 12. marts 2020 fastsættes svarfristen for det samlede, kommunale høringssvar til den 15. januar 2020.

Sygehusene vil afgive deres høringsbemærkninger i forbindelse med en behandling af sagen på et møde i Koncernledelsesforum den 14. januar 2020.

Følgegruppen for behandling og pleje ønsker på forhånd at kvittere for høringsparternes bidrag.

På vegne af Følgegruppen for behandling og pleje

Michael Skriver Hansen, kommunal medformand og Eva Nielsen, regional medformand